Ember (Dragon Age)

Hivatalos rajz az emberekről

*Ez az oldal a Dragon Age-ben megjelenő fajról szól. A többi azonos nevű fajért nézd meg az alábbi oldalt: Ember (Egyértelműsítő lap)*

Hosszú ideje az uralkodó faj Thedas területén. Pontos származásuk ismeretlen, de eredetileg valószínűleg a kontinensen kívülről, északról érkeztek, egymástól független, és rivalizáló törzsekként – ezt alátámasztja, hogy mind a törpök, mind a tündék beszélnek időkről, mikor az emberek nem jártak közöttük, az embereknek azonban nincsenek feljegyzéseik a Fátyol (Veil) előtti korról. Par Vollenen vannak piramisok, amelyek jó eséllyel emberi építésűek.

## Biológia

Az emberek a Dragon Age világában is lényegében olyanok, mint a miénkben. Termetre nagyobbak a törpöknél vagy a tündéknél, de elmaradnak egy qunári mellett. Az alkatuk változatos, az egészen nagydarabtól az egészen soványig terjed. Remek harcosok kerülnek ki a soraikból, képességeikben kiegyensúlyozottak.

Az emberek álmodó faj, tehát potenciálisan fogékonyak lehetnek a mágiára: a máguskörökben tündéket és embereket is találni. A fogékonyságuk azonban nem olyan erős, mint a tündéké, kisebb esély van rá, hogy egy ember mágusnak születik.

Emberek keveredhetnek más fajokkal: tündékkel való keveredés esetén az utód mindig ember, a törpökkel való keveredés azonban eredményezhet féltörpöket. Ők az emberekhez hasonlóan álmodók lesznek, viszont némileg kisebb termetűek náluk. Törp és ember keveredése szinte példátlan, tekintve, hogy a törpök nagy százaléka terméketlen, és nagyon komolyan veszik, hogy egymás között házasodjanak.

## Történelem

Az emberi történelem szerteágazó, tekintve, hogy Thedas legtöbb országát emberek alapították: ami viszont biztos, hogy minden ma a kontinensen élő ember az északról érkezett emberi törzsektől származott le. A legelső korai törzs a Neromén törzs volt - ennek tagjai alapították azt a négy országot Barindurt, Neroméniát, Qarinust és Tevintert, amelyek később egyesültek a Tevinter Impérium zászlaja alatt, létrehozva az első emberi birodalmat.

Fereldenben telepedtek le az Alamarri törzsek. Ezek közül a Clayne volt az, ami később megerősödött, és Ferelden alapítója lett. Ide tartoznak még a Chasindek és az Avvarok is - ők jelentősen háttérbe szorultak az utóbbi évszázadokban, nomád törzsekként az erdőkben és a hegyekben élnek.

Orlais területén telepedtek le a Ciriane törzsek: bár a mai Orlais lakói főként tőlük származtak le, a kultúrájuk gyakorlatilag már eltűnt. Itt telepedett le továbbá az Inghirsh törzs, illetve a Planasenék - az előbbi nagyrészt beolvadt a másik kettőbe, a Planasene pedig a Szabad Vidék és Nevarra alapjait fektette le.

Anderfelsben telepedett meg az Orth törzs - ez korábban Anderfels ősi lakóit jelölte, manapság azonban azokra a barbár csoportokra használják, akik a hegyekben élnek, és felismerhetőek az arcukra vágott rituális sebekről. Később ez a törzs háttérbe szorult, és a mai lakosság nagy része a Yothandiktól származott le.

További emberi történelmet lásd az egyes országoknál.

## Kultúra

Az emberi kultúra, ahogy a történelem, szerteágazó, országonként, népcsoportonként erősen eltérhet. Utoljára egységes, emberi kultúráról Tevinter idején beszélhettünk, amikor a birodalom szinte egész Thedas területére kiterjedt. Ma már az egyetlen elem, amit érdemes közös részletként említeni, az a Fény Énekének, és a Teremtőnek tisztelete: a legtöbb emberi csoport monoteista vallású, és a Káptalant követi.

További emberi kultúrát lásd az egyes országoknál.